મેજર જય અગ્નિહોત્રી (સલમાન ખાન) પ્રામાણિક અને નીતિમત્તામાં જબરદસ્ત શ્રદ્ધા ધરાવે છે. ભ્રષ્ટાચાર અને અન્યાય સામે તે ક્યારેય ચૂપ રહેતો નથી. જંગ ગમે તેની સામે હોય, ગમે એટલી મોટી હસ્તી સામે હોય તો વિનાસંકોચે ન્યાય અને પ્રામાણિકતા માટે તે જંગમાં જોતરાઈ જાય છે. જયનો એક સીધો અને સરળ સિદ્ધાંત છે - જરૂર હોય તેને મદદ કરો અને મદદ કરનારાની પાસે એટલું વચન લો કે તે પણ જરૂરિયાતવાળી વ્યક્તિની મદદ કરશે. જય માને છે કે જો આ રીતે એકબીજાની જરૂરિયાતમાં સાથે ઊભા રહીશું તો દુનિયામાં કોઈ દુ:ખી નહીં રહે, કોઈ એકલો નહીં રહે. જય રિટાયર્ડ આર્મી ઑફિસર છે. જય માને છે કે દેશની રક્ષા કરવા માટે શરીર પર વર્દી જરૂરી છે, પણ દેશની અંદરની સુરક્ષા માટે શરીર પર વર્દી હોવી જરૂરી નથી. અનેક વખત એવું બન્યું છે કે જય બીજાને મદદ કરવા જતાં પોતે જ મુશ્કેલીમાં ફસાય છે, પણ જયને એની પરવા નથી.